ከ14 ቢሊዮን ብር በላይ ካፒታል ያስመዘገቡ ፕሮጀክቶች ወደ ትግበራና ማምረት ገቡ
 አዲስ አበባ:- በመጀመሪያው ግማሽ ዓመት ከ14 ቢሊዮን ብር በላይ ካፒታል ያስመዘገቡ 169 ፕሮጀክቶች ወደ ኢንቨስትመንት ትግበራና ማምረት ምዕራፍ መሸጋገራቸውን የኢትዮጵያ ኢንቨስትመንት ኮሚሽን አስታወቀ።  በኮሚሽኑ የሕዝብ ግንኙነት ከፍተኛ ባለሙያ አቶ ታደሰ መሸሻ በተለይ ለአዲስ ዘመን ጋዜጣ በሰጡት መረጃ፤ በመጀመሪያው ግማሽ ዓመት አስፈላጊውን ክትትልና ድጋፍ በማድረግ 284 ፕሮጀክቶችን ወደ ኢንቨስትመንት ትግበራና ማምረት ወይም አገልግሎት መስጠት ምዕራፍ ለማሸጋገር ታቅዶ፤ ከ14 ቢሊዮን ብር በላይ ካፒታል ያስመዘገቡ ከኢንዱስትሪ ፓርኮች ውጪ ያሉ 169 ፕሮጀክቶች ወደ ኢንቨስትመንት ትግበራና ማምረት ምዕራፍ ተሸጋግረዋል።  እንደባለሙያው ማብራሪያ፤ በግማሽ ዓመቱ 152 ፕሮጀክቶች ላይ ክትትልና ድጋፍ በማድረግ ወደ ኢንቨስትመንት ትግበራ ለማሻገር ታቅዶ፤ 10 ነጥብ 8 ቢሊዮን ብር ካፒታል ያስመዘገቡ 87 ፕሮጀክቶችን ከኢንዱስትሪ ፓርኮች ውጪ ወደ ትግበራ ተሸጋግረዋል፡፡  በመጀመሪያው መንፈቅ ዓመት በኢንዱስትሪ ፓርኮች 21 ፕሮጀክቶችን ወደ ትግበራ ለማሸጋገር ታቅዶ 22 ፕሮጀክቶችን ወደ ትግበራ ማሸጋገር መቻሉን ጠቁመው፤ ከኢንዱስትሪ ፓርኮች ውጪ ወደ ትግበራ የተሸጋገሩት 87ቱ ፕሮጀክቶች በክፍለ ኢኮኖሚያዊ ስርጭት ሲገለፁ፤ 64 የማምረቻ ኢንዱስትሪ ስድስት ነጥብ ሁለት ቢሊዮን ብር፣ አራት የግብርና ፕሮጀክቶች ሁለት ነጥብ አራት ቢሊዮን ብርና 19 አገልግሎት ሰጪ ፕሮጀክቶች ሁለት ነጥብ ሁለት ቢሊዮን ብር ካፒታል ያስመዘገቡ መሆናቸውን ተናግረዋል፡፡  በተጨማሪም ለፕሮጀክቶች አስፈላጊውን ክትትልና ድጋፍ በማድረግ በስድስት ወራት ውስጥ 132 ፕሮጀክቶችን ወደ ማምረት ወይም አገልግሎት መስጠትምዕራፍ እንዲሻገሩ ለማድረግ ታቅዶ፤ ካፒታላቸው አራት ነጥብ ሁለት ቢሊዮን ብር ያስመዘገቡ ከኢንዱስትሪ ፓርኮች ውጪ ያሉ 82 ፕሮጀክቶችን ወደ ማምረትና አገልግሎት መስጠት ተሸጋግረዋል ብለዋል፡፡  ባለፉት ስድስት ወራት በኢንዱስትሪ ፓርኮች 10 ፕሮጀክቶችን ወደ ማምረትና አገልግሎት መስጠት ምዕራፍ ለማሻገር ታቅዶ ዘጠኝ ፕሮጀክቶች ወደ ማምረትና አገልግሎት መስጠት ምዕራፍ መሸጋገራቸውን ባለሙያው ተናግረው፤ ከኢንዱስትሪ ፓርኮች ውጪ ወደ ማምረትና አገልግሎት መስጠት የተሸጋገሩ 82 ፕሮጀክቶች በክፍለ ኢኮኖሚያዊ ስርጭት ሲተነተኑ፤ 63 የማምረቻ ኢንዱስትሪ ሦስት ነጥብ 83 ቢሊዮን ብር፣ አምስት የግብርና ፕሮጀክቶች 15 ቢሊዮን ብርና 14 አገልግሎት ሰጪ ፕሮጀክቶች 22 ቢሊዮን ብር ካፒታል ያስመዘገቡ መሆናቸውን አቶ ታደሰ ጠቁመዋል፡፡  አቶ ታደሰ ከኢንዱስትሪ ፓርኮች ውጪ ያሉ 82 ፕሮጀክቶች ወደ ማምረት ወይም አገልግሎት መስጠትና 87 ፕሮጀክቶች ደግሞ ወደ ትግበራ እንዲሻገሩ የተደረገ መሆኑን ገልጸው፤ ለ15 ፕሮጀክቶች የማስፋፊያ ፈቃድ መስጠቱን፤ በኢንዱስትሪ ፓርኮች 22 ወደ ትግበራ፣ ዘጠኝ ማምረት ወይም አገልግሎት መስጠት ምዕራፍ የተሻገሩ ሲሆን ሰባት ማስፋፊያ ማድረጋቸውን ተናግረዋል፡፡ በተጨማሪም 48 ለሚሆኑ የኢንቨስትመንት ፕሮጀክቶች የመግባቢያ ስምምነት እንዲፈራረሙና ወደ ቀጣይ ትግበራ እንዲገቡ ተደርጓል ያሉት አቶ ታደሰ፤ ከነዚህም ፕሮጀክቶች 17 የአገር ውስጥ ባለሀብቶች ሲሆኑ፤ የአገር ውስጥ ባለሀብቶች በኢንዱስትሪ ፓርኮች ውስጥ ያላቸውን ተሳትፎ ከማጠናከር አንጻር በሃዋሳ ሁለት፣ በድሬዳዋ አንድ፣ በአዳማ አንድ፣ በቂሊንጦ አንድ በድምሩ አምስት የአገር ውስጥ ባለሀብቶች በኢንዱስትሪ ፓርኮች ሥራ ጀምረዋል፡፡  በመቀሌ ሁለት፣ በድሬዳዋ አንድ እና በቂሊንጦ ሁለት በአጠቃላይ አምስት የአገር ውስጥ ባለሀብቶች በኢንዱስትሪ ፓርኮች ወደ ሥራ ለመግባት በሂደት ላይ እንደሚገኙም አስረድተዋል፡፡አዲስ ዘመን መጋቢት 30/2012
ሶሎሞን በየነ